Абхъаз лъэпкъым и пашэ Ардзинбэ Владислав
Къэрал, политикэ лэжьакIуэ цIэрыIуэ, Абхъаз Республикэм и япэ Президент, тхыдэ щIэныгъэхэм я доктор, ЩIДАА-м и академик Ардзинбэ Владислав Григорий и къуэм и ныбжьыр нобэ илъэс 75-рэ ирикъунут. 1990 гъэм къыщыщIэдзауэ ар Абхъазым и Совет Нэхъыщхьэм и УнафэщIу щытащ. Республикэмрэ Куржымрэ я зэхуаку зауэ къыщыдэхъуам, Ардзинбэ дзэм и тхьэмадэ нэхъыщхьэ ящIащ. Совет Нэхъыщхьэм ар Президенту щыхихар 1994 гъэрщ. Илъэси 10-кIэ Абхъазым и УнафэщI къулыкъу мытыншыр ирихьэкIауэ, Владислав и узыншагъэм къызэримыхьым къыхэкIыу IэнатIэм IукIащ.
Ар къыщалъхуар Сыхъум къалэм пэмыжыжьэ Эшерэ къуажэрат. И адэр школым и директорт, и анэ Язычбэ Надеждэ егъэджакIуэт. Владислав и адэ Григорий Хэку зауэшхуэм хэтат, Харьков деж щызэуат. ТхыдэмкIэ иригъаджэрт, археологиеми дихьэхырти, арагъэнщ и къуэм IэщIагъэ къыхихам щхьэусыгъуэ хуэхъуауэ щытар.
1966 гъэм Владислав къиухащ Сыхъум къэрал педагогикэ институтым тхыдэмкIэ и факультетыр. А илъэс дыдэм щIэтIысхьащ СССР-м ЩIэныгъэхэмкIэ и Академием КъуэкIыпIэр джынымкIэ и институтым и аспирантурэм. 1969 гъэм абы пхигъэкIащ «Хаттские истоки социальной организации древнехеттского общества. Функции должностных лиц с титулами хаттского происхождения» и диссертацэ лэжьыгъэр. Езым зэритхыжамкIэ, хьэтхэм я щэнхабзэр джыным ар дезыгъэхьэхауэ щытар щIэныгъэлI цIэрыIуэ Инал-Ипэ Шалвэщ. ИужькIэ Ардзинбэ куэдрэ елэжьащ нарт эпосым, хьэтхэм я хабзэхэм, абхъаз-адыгэ лъэпкъхэмрэ Анадолэм (Азие ЦIыкIум) и пасэрей лъэпкъыжьхэмрэ я тхыдэ зэпыщIэныгъэхэр зыхуэдам. Ар апхуэдизкIэ тхыдэм дихьэхырти, уеблэмэ и зы интервьюм щыжеIэ: «политикэ лэжьыгъэмрэ щIэныгъэмрэ сыхагъэдамэ, къыхэсхынур иужьрейрат» — жеIэри. 1985 гъэм ар тхыдэ щIэныгъэхэм я доктор хъуащ.
1989 гъэм къыщыщIэдзауэ 1991 гъэ пщIондэ Ардзинбэ Владислав СССР-м и цIыхубэ депутату щытащ, СССР-м и Совет Нэхъыщхьэм Лъэпкъхэм я Советым хэтащ. Абы ар нэIуасэ щыхуэхъуат, гъуэгу захуэкIэ и гупсысэр зыунэтIауэ къилъытэу щыта академик Сахаров Андрей. Шэч хэмылъу, абы абхъаз щIалэр политикэ Iуэхухэм нэхъыфIу хигъэгъуэзащ. ЦIыхубэ депутатхэм я япэ зэхуэсым Ардзинбэм къиIэтат СССР-м щыпсэу лъэпкъ цIыкIухэр союз республикэ 15-м я нэхъ лъэпкъ лъэрызехьэхэм «зэрыдапIытIэм» и Iуэхур. Абы къыхилъхьат зыр адрейм и жыIэм щIэмыту, республикэхэмрэ автономиехэмрэ зэгурыIуэныгъэкIэ зэрызэдэлэжьэнур зэтраублэн зэрыхуейр. Абы и щапхъэу къихьат Абхъаз ССР-мрэ Куржы ССР-мрэ 1921-1936 гъэхэм зэрызэдэгъуэгурыкIуа зэгурыIуэныгъэр.
Ардзинбэ Владислав Абхъаз АССР-м и Совет Нэхъыщхьэм и унафэщIу щыхахам ирихьэлIэу, Куржым къэрал кIуэцIым лъэпкъ автономиехэр щызэбгригъэкIыжыну и ужь ихьащ. Абы и жэуапу Абхъазым къару имыIэжу игъэуващ 1978 гъэм къащтауэ щыта Конституцэр икIи пIалъэкIэ къащтэжащ 1925 гъэм щыIар. А Конституцэм тету Абхъазыр СССР-м хэт союз республикэхэм ящыщт. «Политикэм хэт цIыхухэм къефыкI уз нэхъыщхьэ дыдэр — я щхьэ IуэхукIэ жьантIэр яубыдыну зэрыхэтырщ», — жиIащ Владислав зэгуэрым.
СССР-р щылъэлъэжым Ардзинбэ Владислав хущIэкъуащ зы къэралу къызэрызэтенэнум икIи Куржымрэ Абхъазымрэ зэхуэдэ хуитыныгъэхэр яIэным япэ лъэбакъуэ хуичын щIидзащ.
1992-1993 гъэхэм, зэрыжытIауэ, куржы-абхъаз зауэм щыгъуэ ар дзэ пашэу щытащ. Сыхъум къалэр къызэтригъэнэн мурадкIэ зауэр щыщIидзэгъащIэ дыдэм абы унафэ ищIат ахэр Гумиста лъэныкъуэкIэ икIуэтыну, арщхьэкIэ Куржым драгъэкIуэкIа зэгурыIуэныгъэхэм зыри къимыкIыу къалэр зэтракъутат. Абхъазым зауэр махуэ 413-кIэ щекIуэкIат, лъэпкъым гуауэшхуэ илъэгъуащ. «Дыпсэун щхьэкIэ, дылIэнуи дыхьэзырт», — жиIащ иужькIэ езы Владислав. Зауэр иуха нэужь Ардзинбэ Урысейм ехьэлIауэ дзэ зэпыщIэныгъэхэр иригъэфIэкIуэн щIидзащ.
1994 гъэм щэкIуэгъуэм и 26-м Абхъазым и Къару зэщIэузэдахэм и 12-нэ зэхуэсым республикэм и щхьэхуитыныгъэр щагъэIуащ икIи КонституцэщIэр къыщащтащ. 1997 гъэм УФ-м ШынагъуэншагъэмкIэ и Советым и секретарым и къуэдзэ Березовский Борис Ардзинбэм чэнджэщ иритат Абхъазыр Куржым хыхьэжыну, ауэ ар идакъым Республикэм и УнафэщIым. 2000 гъэ пщIондэ Ардзинбэ Владислави, апхуэдэуи и лIыкIуэу щыта Джергения Анрии куржы-абхъаз зэхущытыкIэхэр егъэфIэкIуэжыным я къару ирахьэлIащ.
1997 гъэм гъатхэпэм и 26-м Ардзинбэ Владислав къызэIуихащ Абхъазым ЩIэныгъэхэмкIэ и Академиер. 1999 гъэм жэпуэгъуэм и 3-м цIыхубэм ар етIуанэу хихыжащ Абхъазым и Президенту.
Ардзинбэ Абхъазым и УнафIэщIу щытета зэманым къэралыр лъэхъэнэ нэхъ гугъу дыдэм хэпсэукIырт, ауэ ар екIуэкIа зауэм и зэрант. Абыи емылъытауэ, Абхъазым и щхьэхуитыныгъэр къэзэуным Владислав и гъащIэ псор триухуащ. «Абхъаз щIыналъэр зи цIыкIуагъым дэтхэнэ зауэлIри щыпцIыху къудейкъым — уи нэIуасэщ языхэзми я анэ лъапIэхэр! Зи къуэр зыфIэкIуэда бзылъхугъэм и нэм ущIэплъэн хуейщ. Ар сыту шынагъуэ. Апхуэдэ зыхищIэну уи бийми хуэбгъэфэщэфынкъым», — жиIэрт лъэпкъым и пашэм.
Я лъахэр яхъумэжыным абхъазхэм а зэманым щIэгъэкъуэнышхуэ яхуэхъуауэ щытащ къуэш пэлъытэу яIэ, Кавказ Ищхъэрэм ис лъэпкъхэри. КъыпэщIэува бийм (и куэдагъкIэ ар тхукIэ къефIэкIырт) пэщIэтыфынымкIэ абы мыхьэнэшхуэ иIэт, гугъэр я гум иримыгъэкIыу.
ИужькIэ урыс политикэ лэжьакIуэ Затулин Константин жиIат: «Италием и тхыдэм Гарибальди къызэрыхэнам, Шотландием щыпсэухэм Уоллес зэраIэм хуэдэу, абхъаз лъэпкъми Ардзинбэ Владислав я гум къинэнущ лIыхъужьу. Хэт ищIэрэ, апхуэдэ лIы пашэ лъэпкъым къыщыхэкIыр гъэунэхупIэ нэхъ гугъу дыдэм ар щихуэм и деж къыщIэкIынщ».
Ардзинбэ Владислав дамыгъэ лъапIэхэр хуагъэфэщащ. Ар Абхъазым и ЛIыхъужьщ, «ПщIэрэ ЩIыхьрэ» орденым и япэ нагъыщэр, Осетие Ипщэм и ЩIыхь орденыр зратащ.
Ардзинбэ Владиславрэ и щхьэгъусэ Светланэрэ зыпхъу зэдапIащ. Мадинэ МГУ-м и тхыдэ факультетыр къиухащ, хьэрычэт Iуэхум хэтщ.
Абхъаз щIыналъэм Ардзинбэ Владислав лъэпкъ пашэу щалъытэ, и сурэтхэр къэрал псом щыплъэгъунущ. 2015 гъэм накъыгъэм и 12-м Ткварчал къалэм къыщызэIуахащ Ардзинбэ Владислав и фэеплъыр. Абы и цIэр фIащащ Бабушерэ и аэропортым, Сыхъум, Гудаутэ, Гагры къалэхэм я уэрамхэм, Абхъазым и Дзэ ЩIыхьым и музейм.
БАГЪЭТЫР Луизэ.
